Boek: ‘Kies-jou-avontuur 3’ – De Wet HugoDe Wet Hugo Dieter is ŉ ware fliekvlooi. Maar gaan al sy fliekkennis hom help wanneer ŉ hologramreus hom en sy tweelingbroer, Darius, na ŉ virtuele fliekwêreld ontvoer? Hulle moet van ruimtewesens, booswigte en monsters vlug, saam met ŉ superheld veg en nog meer – alles om vier fliekkaartjies te vind en te ontsnap. Maar wat het die ou wetenskaplike in die spookhuis op die bult daarmee te doen? Kies-jou-avontuur 3: Die gevaarlikste fliek op aarde is propvol avontuur en naelbyt-aksie! Dit is deur De Wet Hugo geskryf en die illustrasies is deur Johann Strauss. Hugo is ŉ laerskoolonderwyser en werk al die afgelope sewe jaar by ŉ Britse Internasionale Skool in Saoedi-Arabië. Hy kom oorspronklik van ŉ Bolandse wynplaas af, maar noem Kleinmond deesdae sy Suid-Afrikaanse tuiste. Hy het reeds bydraes gelewer tot bundels soos Rympies vir Pikkies en Peuters, Skrik op die lyf, Rympies vir Kleintjies en Kleuters en Skool is ŉ riller. Sy topverkoper-reeks, Grilgrypers, is uiters gewild onder jong lesers. Strauss het al vier ATKV-veertjies vir sy werk ontvang. Hy is ook in 2014 bekroon met die Media24-boekeprys vir In die land van Pamperlang. Strauss woon in Pretoria. Prys: R150,00* *Prys onderworpe aan verandering Koop die boek by Graffiti Boeke